รัฐบาลเปิดศูนย์สื่อมวลชนงานพระราชพิธีบรมราชาภิเษก พุทธศักราชการ ๒๕๖๒ ภายในมหาวิทยาลัยธรรมศาสตร์ เป็นสถานที่ปฏิบัติงานของสื่อมวลชนทั่วโลก
พลเอก ฉัตรชัย สาริกัลยะ รองนายกรัฐมนตรี  ประธานกรรมการฝ่ายประชาสัมพันธ์งานพระราชพิธีบรมราชาภิเษก กล่าวในการเปิดศูนย์สื่อมวลชน ณ หอประชุมศรีบูรพา มหาวิทยาลัยธรรมศาสตร์ ว่า ในช่วงที่จะเข้าสู่พระราชพิธีเบื้องกลาง พระราชพิธีบรมราชาภิเษก พุทธศักราชการ ๒๕๖๒ ที่มีความสำคัญครั้งประวัติศาสตร์ของประเทศ ดังนั้นเพื่อให้การเผยแพร่ข้อมูลไปยังประชาชนทั้งในและต่างประเทศทั่วโลกได้รับทราบอย่างถูกต้องและทั่วถึง         รัฐบาลเปิดศูนย์สื่อมวลชนเพื่อให้บริการข้อมูลข่าวสารและอำนวยความสะดวกด้านต่างๆ ซึ่งถือเป็นจุดที่ใกล้กับพระบรมมหาราชวังที่สุด โดยศูนย์แห่งนี้จะเชื่อมต่อสัญญาณการถ่ายทอดพระราชพิธีกับศูนย์ถ่ายทอดสดพระราชพิธีทางวิทยุและโทรทัศน์ ที่อาคารสำนักพัฒนาการประชาสัมพันธ์ กรมประชาสัมพันธ์ ซึ่งจะมีการซักซ้อมการถ่ายทอดสดเสมือนจริงในวันที่ 28 เมษายนเวลา 13.00 น.         ทั้งนี้เพื่อให้การถ่ายทอดข้อมูลมีความถูกต้อง ชัดเจน และสง่างามสมพระเกียรติ สำหรับสื่อมวลชนที่จะเข้าใช้บริการศูนย์สื่อมวลชน ภายในมหาวิทยาลัยธรรมศาสตร์ สามารถนำบัตรสื่อมวลชนเข้ามาปฏิบัติงานในภายในศูนย์ได้ทุกวัน          ด้านพลตำรวจโท ปิยะ อุทาโย ผู้ช่วยผู้บัญชาการตำรวจแห่งชาติ และโฆษกตำรวจ กล่าวว่า ได้บูรณาการกับทุกภาคส่วนดูแลและอำนวยความสะดวกประชาชน โดยยึดหลักทำงาน ประชาชนทุกคนถือเป็นแขกของพระองค์เพื่อให้ทุกคนได้รับการดูแลเป็นอย่างดี แบ่งการดูแลเป็น 3 ระบบ คือ ทางรถ ทางราง และทางเรือ  โดยทางรถจะมีจุดรับส่งจอดรอบนอก  อาทิ สถานที่ราชการ ห้างสรรพสินค้า  26 จุด รองรับประชาชนไม่น้อยกว่า 38,000 คน ส่วนระบบรถไฟและรถไฟฟ้า มีจุดรับยังสถานที่สำคัญ และทางเรือ ประชาชนสามารถใช้บริการเรือขึ้นยังท่าสำคัญ อาทิ ท่าช้าง ท่าเตียน ปิ่นเกล้า  เข้าสู่จุดพักคอย 7 จุดรอบพื้นที่ อาทิ  บ้านมนังคศิลา  สนามม้านางเลิ้ง สะพานพระพุทธยอดฟ้า         ในโอกาสสำคัญนี้ สมเด็จพระเจ้าอยู่หัว ทรงห่วงใยประชาชนที่จะเข้าร่วมพระราชพิธีจึงพระราชทานโรงครัวพระราชทาน 18 จุด แบ่งเป็นชั้นใน 10 จุด และชั้นนอก 8 จุด พร้อมพระราชทานเสื่อรองนั่ง และหญ้าเทียม ให้กับประชาชน จอภาพแอลอีดีขนาดใหญ่เพื่อชมการถ่ายทอดพระราชพิธี  การให้บริการด้านการแพทย์  รถสุขา และเข้าสู่จุดคัดกรองจำนวน  21  จุด จากนั้นจึงเข้าสู่บริเวณจุดแก้มลิง 27 จุดก่อนเข้าพื้นที่ชั้นใน เมื่อใกล้เวลาเสด็จเลียบพระนครจึงนำประชาชนเข้าสู่บริเวณขอบทาง